Singapur hayvonot bog‘i

Singapur hayvonot bogʻi (avval inglizcha: Singapore Zoological Gardens yoki inglizcha: Mandai Zoo nomlari bilan tanilgan) — Singapur markaziy suv yigʻish hududidagi zich oʻrmonlar orasida, Yuqori Seletar suv ombori boʻyida joylashgan 28 gektar (69 akr) maydonga ega hayvonot bogʻi. Bogʻ Mandai Wildlife Group tomonidan boshqariladi. Ushbu guruh shuningdek, unga qoʻshni boʻlgan Tungi safari, Daryo moʻjizalari, Qushlar jannati va Yovvoyi tropik oʻrmon bogʻlarini ham nazorat qiladi. Beshta yovvoyi tabiat bogʻining barchasi birgalikda Mandai yovvoyi tabiat qoʻriqxonasini tashkil etadi va bu yerda 1000 turdagi 15 000 dan ortiq hayvonlar parvarish qilinadi. 1973-yilda ochilgan hayvonot bogʻi Singapur hukumati tomonidan ajratilgan 9 million dollar mablagʻ evaziga qurilgan. Hayvonot bogʻida 315 taga yaqin hayvon turlari mavjud boʻlib, ularning qariyb 16 foizi yoʻqolib ketish xavfi ostidagi turlar hisoblanadi. Hayvonot bogʻiga har yili oʻrtacha 2 millionga yaqin kishi tashrif buyuradi. Singapur hayvonot bogʻi hayvonlarni tabiiy sharoitga yaqin, „ochiq“ eksponatlarda namoyish etadi. Bunda hayvonlar va tashrif buyuruvchilar orasidagi toʻsiqlar, xandaqlar va shishalar koʻzdan yashirilgan boʻladi. Shuningdek, u dunyodagi eng yirik tutqunlikdagi orangutanlar koloniyasiga mezbonlik qiladi. Singapur hayvonot bogʻi turli xalqaro reytinglarda doimiy ravishda yuqori oʻrinlarni egallab kelmoqda. Taʼlim va tabiatni muhofaza qilish Yovvoyi tabiat sogʻligʻini saqlash va tadqiqot markazi 2006-yil mart oyida hayvonot bogʻining yovvoyi tabiatni muhofaza qilish borasidagi saʼy-harakatlari doirasida ochilgan. Ushbu markaz Singapur hayvonot bogʻi va Tungi safarining tadqiqotlarga sodiqligini yana bir bor tasdiqlaydi. U hayvonot bogʻlari hamda xorijiy zoologik hamkorlar uchun oʻz tadqiqot dasturlarini yanada samarali amalga oshirish imkonini beruvchi infratuzilmani taqdim etadi. Singapur hayvonot bogʻi tropik iqlim sharoitida oq ayiqni koʻpaytirishga muvaffaq boʻlgan dunyodagi birinchi hayvonot bogʻidir. Inuka ismli oq ayiq 1990-yil 26-dekabrda tugʻilgan va 2018-yil 25-aprelda (27 yoshida) oʻlgan. Taniqli hayvonlar himoyachisi va tabiatshunos Steve Irwin Singapur hayvonot bogʻiga katta qiziqish bilan qaragan va uni Avstraliya hayvonot bogʻining „singlisi“ sifatida qabul qilgan. U 2006-yilda Australian Outback koʻrgazmasining ochilish marosimida ishtirok etish uchun Singapur hayvonot bogʻiga tashrif buyurgan edi. Taqdimotlar Amaldagi taqdimotlar „Yovvoyi tabiatda nonushta“ tashrif buyuruvchilarga hayvonot bogʻidagi jonivorlar bilan yaqindan muloqot qilish imkonini beradi. Ilgari ushbu dasturda Singapur turizm sohasining ramzi boʻlgan Ah Meng ismli orangutan (2008-yil 8-fevralda oʻlgan) ham ishtirok etar edi. Hayvonlar taqdimoti, shuningdek, nazoratchilarning jonli sharhlari hamrohligida hayvonlarni ramziy oziqlantirish jarayonlari hayvonot bogʻining kundalik dasturiga aylangan. „Yovvoyi tabiat sari“ taqdimoti Shaw Foundation amfiteatrida boʻlib oʻtadi. Unda boʻrsiqlar, halqasimon dumli lemurlar, karkidon qushlar va hind jayralari kabi koʻplab hayvonlar ishtirok etadi. Dasturda ushbu jonzotlarning yovvoyi tabiatda, hatto plastik chiqindilar, yashash muhitining vayron qilinishi yoki noqonuniy savdo kabi inson omili bilan bogʻliq qiyinchiliklarga qaramay, yashab qolishiga yordam beruvchi maxsus moslashuv xususiyatlari namoyish etiladi. „Splash Safari“ taqdimotida dengiz sherlari oʻzlarining tabiiy harakatlariga asoslangan turli tomoshalarni koʻrsatadilar va omadli tashrif buyuruvchilar bilan frizbi oʻynaydilar. Hayvonot bogʻining bolalar boʻlimidagi Animal Buddies teatrida boʻlib oʻtadigan „Hayvon doʻstlar“ dasturida asosan itlar va toʻtiqushlar kabi uy hayvonlari turli tryuklarni bajaradilar. Bundan koʻzlangan maqsad yosh bolalarga uy hayvonlari uchun mas’uliyatni his qilishni oʻrgatishdir. Galereya Manbalar Adabiyotlar Véronique Sanson (1992). Gardens and Parks of Singapore. Oxford University Press. ISBN 0-19-588588-0 Ilsa Sharp (1994). The First 21 Years: The Singapore Zoological Gardens Story. Singapore Zoological Gardens. ISBN 981-00-5674-5 Havolalar Rasmiy sayti Map of Singapore Zoo Singapore Zoo on the Singapore Government National Library Board